Dječji vrtić JUREK

Novo naselje 4, Gornja Stubica

KLASA: 400-09/22-01/01

URBROJ: 2113-60-22-03-1

U Gornjoj Stubici 01.03.2022.g.

 Na temelju članka 34. Zakona o fiskalnoj odgovornosti (NN 111/18), članka 3. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila (NN 95/19) te članka 68., Statuta Dječjeg vrtića JUREK, Upravno vijeće na svojoj 10. sjednici održanoj dana 1. ožujka 2022. godine donosi

 **O D L U K U**

 o ostvarivanju i korištenju vlastitih prihoda Dječjeg vrtića JUREK

 Članak 1.

Ovom Odlukom uređuje se ostvarivanje i korištenje vlastitih prihoda Dječjeg vrtića JUREK (u daljnjem tekstu: Dječji vrtić), a sukladno Odluci o mjerilima i načinu korištenja vlastitih prihoda proračunskih korisnika Općine Gornja Stubica.

 Članak 2.

 Dječji vrtić, uz suglasnost Osnivača, Općine Gornja Stubica, ostvaruje vlastite prihode:

1. od uplata roditelja/skrbnika djece za verificirane i od strane Osnivača odobrene posebne cjelodnevne, poludnevne i kraće programe;

2. od naknade za davanje u zakup prostora i opreme dječjeg vrtića drugim organizatorima kvalitetnih programa za djecu te, iznimno, od naknade za davanje u zakup prostora i opreme za druge namjene, odnosno naknada za pružanje drugih usluga pod uvjetom da to ne ometa redovito odvijanje djelatnosti Dječjeg vrtića.

 Članak 3.

Dječji vrtić može dati prostor i opremu na korištenje drugim odgojno-obrazovnim ustanovama, kojim je osnivač Općina Gornja Stubica, na temelju međusobnog sporazuma o korištenju prostora.

 Međusobnim dogovorom sporazumnih strana utvrdit će se iznos sudjelovanja zakupoprimca u plaćanju povećanih materijalnih troškova zakupodavca.

 Članak 4.

 Dječji vrtić može sklopiti ugovor o davanju u zakup prostora i opreme bez objavljivanja natječaja, ali uz prethodnu suglasnost Upravnog vijeća Dječjeg vrtića JUREK .

Ugovori iz stavka 1. ovog članka sklapaju se na najduže jednu godinu.

 Članak 5.

 Ostvareni vlastiti prihodi Dječjeg vrtića zadržavaju se na računu Dječjeg vrtića, a moraju se koristiti za sljedeće namjene:

 - prihodi od dodatnih uplata roditelja/skrbnika djece za dodatne programe koriste se za stimulaciju stručnih radnika koji sudjeluju u praćenju, organizaciji i izvedbi tih programa, najviše do 50% ukupno uplaćenih sredstava, a ostalo za poboljšanje materijalnih uvjeta rada i stručno usavršavanje

- prihodi od naknada davanja u zakup prostora i opreme te pružanje drugih usluga koriste se za stimulaciju ostalih radnika, nadoknadu nastalih troškova te za poboljšanje uvjeta rada Dječjeg vrtića

 Članak 6.

 Prihodi od donacija prvenstveno se koriste u svrhe i na način predviđen ugovorom o donaciji.

 Članak 7.

 Računovodstvo Dječjeg vrtića iskazuje prihode i izdatke prema izvorima prihoda utvrđenim ovom Odlukom, a prema pozitivnim propisima koji uređuju proračunsko računovodstvo.

 Članak 8.

Ova Odluka stupa na snagu danom donošenja te se objavljuje na oglasnoj ploči i mrežnoj stranici Dječjeg vrtića.

 Predsjednica Upravnog vijeća Ravnateljica

 Marina Sviben Družinec Božica Hrestak